作者:陳陶
標題:贈江西周大夫
內容:否極生大賢，九元降靈氣。獨立正始風，蔚然中興瑞。淵倫照三古，磊落涵涇渭。真貌月懸秋，雄詞雷出地。具瞻先皇寵，欲踐東華貴。咫尺時不來，千秋鼎湖淚。因分三輔職，進領南平位。報政黃霸慚，提兵呂蒙醉。歲星臨鬥牛，水國嘉祥至。不獨蒼生蘇，仍兼六騶喜。恭聞廟堂略，欲斷匈奴臂。剗釋自宸衷，平戍在連帥。時康簪笏冗，世梗忠良議。丘壑非無人，松香有私志。三朝倚天劍，十萬浮雲騎。可使河曲清，群公信兒戲。滄溟用謙德，百穀走童稚。禦眾付深人，參籌須偉器。他年蓬蓽賤，願附鵷鸞翅。